હ્યુન્ડાઈએ આખરે ક્રેટા એસયુવીનું ફેસલિફ્ટ મોડલ ભારતમાં લોન્ચ કરી દીધું છે, જેની લાંબા સમયથી રાહ જોવાતી હતી. તેના પેટ્રોલ વેરિયન્ટની ભારતમાં એક્સ શોરૂમ કિંમત 9.43 લાખ રૂપિયા રાખવામાં આવી છે. તેના ડીઝલ વેરિયન્ટની આરંભિક કિંમત 9.99 લાખ રૂપિયા છે. દેશમાં કંપનીની ઘણી ડીલરશિપ્સ પર પહેલેથી જ બુકિંગ્સ ઓપન થઈ ચૂક્યાં છે. ફેસલિફ્ટ મોડલ હોવાને કારણે તેમાં નવાં ફીચર્સ અને અપડેટ્સ જોવા મળશે. તે દેખાવમાં એવી જ છે, જેવી ગયા વર્ષે બ્રાઝિલના એક ઇન્ટરનેશનલ ઓટો શોમાં રજૂ કરાઈ હતી. તસવીરમાં જુઓ અલગ અલગ વેરિયન્ટ્સનું પ્રાઇસ લિસ્ટ. ક્રેટા ફેસલિફ્ટના ફ્રન્ટમાં જોઈએ તો તેમાં એક મોટી ગ્રિલ આપવામાં આવી છે અને તેના બમ્પરને ફરીથી ડિઝાઇન કરવામાં આવ્યું છે, જે તેને પહોળો લુક આપે છે. ફોગ લેમ્પ્સ હવે હોરિજોન્ટલ છે. જૂના મોડલમાં તે વર્ટિકલ હતા. જૂના મોડલની સરખામણીએ આ નવા મોડલનો ફ્રન્ટ લુક વધુ બોલ્ડ છે અને તેમાં ક્રોમ ટ્રીટમેન્ટ પણ છે. ગાડીની સાઇઝ અને રિયર પ્રોફાઇલને લગભગ સરખા રાખવામાં આવ્યા છે. રિયર બમ્પરને અપડેટ કરવામાં આવ્યા છે. વ્હિલ ડિઝાઇનને પણ અપડેટ કરવામાં આવ્યાં છે. કેબિનની અંદર જોઈએ તો ક્રેટા ફેસલિફ્ટના આ મોડલમાં ડ્યુઅલ ટોન લેઆઉટ આપવામાં આવ્યા છે. તેમાં સાત ઇંચ ઇન્ફોટેનમેન્ટ સિસ્ટમ છે, જે ઑક્સ, યુએસબી, જીપીએસ અને બ્લૂટૂથ કનેક્ટિવિટીને સપોર્ટ કરે છે. ટોપ એન્ડ વેરિયન્ટમાં પેનોરેમિક સનરુફ પણ છે.